Ружанець

**Ружанець** (&nbsp;— ружова заградка)&nbsp;— то вѣнець медитативно повтаряных молитв, котры творять вызначну традицию Католицкой Церковли.
 
Ружанець тыж е назва сполочнѣ читаных молитв при службѣ ружанцьовой на честь Богородицѣ.  

## Смоть тыж
* Пацеркы.  
* Пацери.  

## История и етимология
Росширеню ружанця в католицкой традиции заслужили ся католицкы реголникы Доминиканы. Зачаточно пацерковый вѣнець мав 150 пацерок, подля котрых были читаны 150 псалмы Псалтыри, а позднѣйше быв роздѣленый на десяткы и служив на читаня молитв Патер ностер и Аве Мария. Назва *ружанець* — одомашнена латинска назва. Русинска назва *пацерки* походить од назвы молитвы Патер ностер. Католицка традиция официально славить праздник Дѣва Мария Ружанцьова (7.&nbsp;октобер)  на память витязства католицкой Европы над Османами при Лепанто (1571). Найвеце занимав ся подвигнутьом ружанця Папа Лев XIII., котрый  ку тому выдав окремы енцикликы (1883, 1891, 1895, 1896),  цѣлком аж 20 пастырскых послань и установив, же через цѣлый мѣсяць октобер в мариинскых церквах каждоденно мать ся читати ружанець. Подля католицкого учѣня Дѣва Мария в Лурдах (1858) и Фатимѣ (1917) потвердила важность читаня ружанця. По тому, як Католицка Церковь признала правость зъявлѣния Дѣвы Марии во Фатимѣ (1930), ружанець быв доповненый Фатимсков молитвов. Року 2002 папа Ян Павел ІІ. додав ку трьом группам тайн ружанця еще едну — свѣтлы тайны (см.&nbsp;ниже), не повинны, але рекомендованы.

## Молитвы ружанця
При читаню классичного ружанця служать ся пацерками, котры мають пять десяток.
Молитвы ружанця, читають ся на перемѣну, зачавши од креста читать ся Апостолске Кредо (Вѣрую); на медалионѣ и векшой пацерцѣ — Патер ностер (Отче наш); на трьох меншых пацерках Аве Мария (Богородице Дѣво), три раз; на едной векшой пацерцѣ (злучникови) — Аве Мария (Богородице Дѣво),  Глория Патри (Слава Отцю) и Фатимска молитва.  Дале слѣдують циклы з пятьох десяток, кажда з котрых зачне ся спомянутьом тайны, молитвов  Аве Мария (Богородице Дѣво), десять раз з тым, же в конци еще додасть ся Глория Патри (Слава Отцю) и Фатимска молитва; на каждой векшой пацерцѣ — Патер ностер (Отче наш). При том ся молитвы допровожують медитациов о тайнах, дотычных евангелскых подѣй. 

## Виды тайн
Тайны суть радостны (напр. Рождество Исуса Христа), болестны (напр. Роспятя Исуса Христа), славны (напр. Воскресѣня Исуса Христа) и свѣтлы (напр. Крещѣня в Йордану). В каждой группѣ суть пять тайн, што одповѣдать пятьом десяткам ружанця. Про каждый припад читаня ружанця конкретный вид тайны про медитацию выберать ся подля специалной регулы, зависимо од дня тыждня и церковного календаря. 

## Иншы виды ружанця
Окрем того суть еще шпециалны виды ружанця, де ся медитуе о иншых радостных або болестных подѣях. Напримѣр, на день Дѣвы Марии Болестной (15. октобер) читать ся семиболестный ружанець (7х7), де ся споминать на сѣм утрапѣнь Богородицѣ. При читаню шпециалных ружанцьох тыж хоснують шпециалны виды пацерок.

## Жерела и одказы
* Ottův slovník naučný. Illustrovaná encyklopaedie obecných vědomostí. 22. díl. Vyd. J. Otto. V Praze, 1904.
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
* Међеши Х., Тимко-Ђитко О., Фејса М. Русинско-српски речник. Завод за културу војвођанских русина. Нови Сад, 2010.
* Што то е ружанець? ''(чеш.)''
*Семиболестный ружанець ''(англ.)''
* Семиболестный ружанець ''(чеш.)''

## Референции

Катеґорія:Католицтво
Катеґорія:Христианскы молитвы